ועדת הכספים , כנסת 17, פרוטוקול מספר , 2007-07-09 10:00

אלי אפללו: בוקר טוב, אני מתכבד לפתוח את הישיבה.

אלי אפללו: על סדר היום - הצעה לסדר היום (דיון מהיר): ביצוע תוכניות השיקום ביישובים הערביים בצפון, של חה"כ ראובן ריבלין.

ראובן ריבלין: של חברת הכנסת שלי יחימוביץ - אני הצטרפתי אליה.

נאדיה חילו: גם אני ביקשתי, שני דיונים רצופים.

שלי יחימוביץ': הצעה לסדר.

שלי יחימוביץ': העליתי את העניין כבר לפני שבועיים – את העובדה שאף על פי שחוק הפוליו עבר ונכנס לרשומות, האוצר עדיין לא העביר את הסכום הראשון לצורך החלת החוק, כשהוא כבר היה אמור להעביר על פי לוח הזמנים של החוק.

שלי יחימוביץ': מדובר על 3 מיליון שקלים בסך הכל, ובינתיים מתעכב היישום של החוק.

שלי יחימוביץ': אמר נציג האוצר שהוא בודק מהיכן הם ייקחו את הכסף והוא ייתן לנו תשובה בקרוב, וגם קבענו שיהיה דיון בוועדת הכספים ולא נקבע עדיין דיון כזה.

אלי אפללו: אני מבקש שנקבע דיון מהיר.

ניסן סלומינסקי: האוצר יאמר לה שזה תלוי בקיצוץ עכשיו.

אלי אפללו: אנחנו צריכים לא רק להעביר את החוקים, שפקידי האוצר, עם כל הכבוד - צריכים לממש את מה שחברי הכנסת עושים.

שלי יחימוביץ': את החוק הזה חוקק חבר הכנסת לשעבר, עזמי בשארה.

אלי אפללו: נקבע דיון מהיר בעניין הזה.

קריאה: - - -

אלי אפללו: אנחנו פותחים דיון מהיר של חברת הכנסת יחימוביץ וריבלין וחברת הכנסת נאדיה חילו - -

נאדיה חילו: היו שני דיונים רצופים שביקשתי.

אלי אפללו: ביצוע תוכניות השיקום ביישובים הערביים בצפון.

ראובן ריבלין: אני הצטרפתי לחברת הכנסת יחימוביץ.

ראובן ריבלין: על דעתה, אני אפתח – אנחנו למעשה מקיימים היום ישיבת מעקב על הבטחות שנתנו על ידי הממשלה.

ראובן ריבלין: ב- 15 ליוני, שנה זו, קיימנו ישיבה על פי בקשתה של חברת הכנסת יחימוביץ ובקשתי על נושא שיקום המגזר הערבי בעקבות המלחמה.

ראובן ריבלין: הנציג הממשלתי הנכבד היה מאגף תיאום ובקרה במשרד ראש הממשלה- ליאור שילת, והוא הבטיח לנו גם הבטחה שהיא על הכתובים ובפרוטוקול, וכך אמר, בהתייחסו לחלוקה הפנימית של התקציב: " אין לממשלה שליטה על 1,4 מיליארד שקל מכספי התוכנית שבאו מתרומות ושחלוקתם מתבצעת על ידי הסוכנות היהודית.

ראובן ריבלין: ישנם ראשי רשויות ערביות שסירבו לקבל כסף מהסוכנות היהודית, משום שהוא בא מארגונים יהודיים".

ראובן ריבלין: והוסיף: "יש לנו יכולת להשפיע רק על 2,8 מיליארד שקלים ובתוכו הקצבנו 932 מיליון שקלים עבור המגזר הערבי, שהם 41% מסך כספי התוכנית".

ראובן ריבלין: אני רוצה לציין, אדוני היושב ראש, שבסיום דבריו הודיע שילת על ישיבת קבינט לשיקום הצפון, שתתקיים ב-5.2.2007 ותיוחד למגזר הערבי.

ראובן ריבלין: יושב ראש הוועדה, שגם ישב בראש הישיבה, חבר הכנסת ליצמן, הודיע כי יקיים ישיבת ועדה מיוחדת באחד היישובים הערביים לאחר ישיבת הקבינט, במסגרתה תעקוב הוועדה אחר החלטות הקבינט.

ראובן ריבלין: אנחנו נמצאים במדינת ישראל שאנחנו מגדירים אותה כמדינה יהודית ודמוקרטית, דבר שהוא לא קל לנו, משום שהפער בין מדינה יהודית לדמוקרטית הוא נושא לביקורת קשה גם מצד האוכלוסייה הערבית וגם מצד אומות העולם.

ראובן ריבלין: יחד עם זאת, אנחנו מחזיקים באמונתנו שניתן על הפער הזה לגשר.

ראובן ריבלין: אנחנו לא יכולים לתת איזה שהם הוכחות לכך שפער זה לא ניתן לגישור, על ידי כך שאנחנו מזניחים את אזרחנו הערביים.

ראובן ריבלין: לכן ביקשנו, על כל פנים – אני, כציוני וכחניך תנועת בית"ר, וחברת הכנסת יחימוביץ, גם היא, מטעמיה היא, עמדה על הצרכים הדחופים של המגזר, ביניהם: תוספת מקלוט, מערכת התרעה, שלא קיימת ביישובים הערבים, שירותים רפואיים לשעת חירום, תדרוך, כוחות ההצלה, הגברת מערך הסיוע הפסיכולוגי, במגזר הערבי וכן הלאה.

ראובן ריבלין: אני רוצה לציין שאנחנו קיבלנו דו"ח ממרכז מוסאווה, כל חברי הכנסת קיבלו אותו עוד אתמול, והדברים מדברים בעד עצמם.

ראובן ריבלין: כדאי שהם יבליטו את אותם נקודות שהם רוצים להבליט.

ראובן ריבלין: אני רוצה לציין את מכין הדו"ח, ד"ר אמין פארס, כלכלן מרכז מוסאווה, שהביא נתונים שהם בהחלט מעניינים ביותר, ואם אכן הם נכונים אז אנחנו צריכים לקבל תשובות רציניות ביותר.

ראובן ריבלין: אני לא יודע למה רק האוצר נמצא פה כדי לתת לנו תשובות פורמאליות.

ראובן ריבלין: הייתי רוצה לשמוע ממר שילת, שהיה כאן בישיבה הקודמת והבטיח הבטחות מרחיקות לכת.

שלי יחימוביץ': בתקופת המלחמה בצפון יצא לרבים מאתנו להסתובב ביישובי הצפון היהודים וגם ביישובים הערבים, ואם גם בימים רגילים יש פער עצום בין יישובים יהודים לערבים – מה שכולנו ראינו בזמן המלחמה הוא שאותו פער בלתי נתפס בין רמת החיים והשירותים הבסיסיים שהאזרחים היהודים מקבלים לבין אלה שזוכים להם האזרחים הערבים של מדינת ישראל - אותו פער עצום עלה לידי ביטוי באופן הרבה יותר דרמטי.

שלי יחימוביץ': נראה היה שמערכת המקלוט נבנתה כך שהניחו מראש שקטיושות לא תיפולנה על יישובים ערביים.

שלי יחימוביץ': זה לא כך.

שלי יחימוביץ': היינו עדים לכך שהרבה יישובים ערבים נפגעו.

שלי יחימוביץ': נכון שהם לא מיהרו לעזוב את היישובים, ונאחזו בבתיהם, בניגוד להימלטות ההמונית של היישובים היהודים – שאני האחרונה לגנות אותה, וכך יצא שבפועל, היישובים הערבים נשארו מאוכלסים לחלוטין בלי שום מיגון.

שלי יחימוביץ': לפני אישור תקציב 2007 פנו אלינו אנשי מוסאווה עם ניתוח רציני של התקציב תוך שהם מצביעים עבורנו על כמה וכמה סעיפים בתקציבי כמה משרדים, ששוב מעידים על הזנחה של המגזר הערבי ועל העברת פחות משאבים למגזר הערבי מאשר ליהודי, מה גם שמתברר שחלק גדול מהשיקום נעשה מתרומות של הסוכנות היהודית שמלכתחילה לא מיועדים ליישובים ערביים, כך שהפגיעה בהם היתה פעמיים.

שלי יחימוביץ': ערב אותו דיון, שגם אז ביקשנו אותו יחד, חבר הכנסת ריבלין ואני, התקשר אלי ליאור שילת ממשרד ראש הממשלה וביקש אותי לבטל את הדיון או במינימום – לעדכן אותי בכך שנעשית עבודה נפלאה במשרד ראש הממשלה לשיקום המגזר הערבי בצפון, ובאותה ישיבה אמרנו - אנחנו מקבלים את הצהרת הכוונות שלך, ואנחנו נבדוק ונראה אם אכן עמדתם בדיבורכם.

שלי יחימוביץ': הישיבה הזו נועדה לבדוק אם אכן הם עמדו בדיבורם ואכן יש מענה לכל אותם צרכים שהעלו בניתוח שלהם הכלכלנים של מרכז מוסאווה.

שלי יחימוביץ': אני שוב חייבת להזכיר שליאור שילת התפאר בתשומת הלב חסרת התקדים בקנה מידה היסטורי שניתנת בפעם הראשונה למגזר הערבי, וחשוב מאד שנבדוק אם ההצהרות האלה באו לידי ביטוי ונשמע דיווח מהאוצר.

נאדיה חילו: תחילה אני רוצה להודות לארגון מוסאווה.

נאדיה חילו: אני חושבת שהארגון עושה עבודה חשובה ומזרים לנו אינפורמציה מאד חשובה.

נאדיה חילו: אני קיבלתי את הדו"ח באמצע יוני, דו"ח ביניים, וכשעבדתי על הנתונים פניתי לנשיאות הכנסת בבקשה לדיון, במקביל – פניתי גם ליושב ראש הוועדה וביקשתי לערוך דיון, מאחר והדו"ח הראה על פערים מאד גדולים.

נאדיה חילו: בהמשך גם לישיבה הראשונה שהיתה, אבל לא רק, מתברר שגם מתוך ה- 968 מיליון, התקציבים המסומנים, שהם 6% מתקציב המדינה, רק 747 מיליון הוקצו.

נאדיה חילו: דבר נוסף - מתברר גם שהנושא של הביצוע בפועל – יש פער מאד גדול.

נאדיה חילו: מיותר להדגיש, על אף שאנחנו מדברים על הצפון – שהמלחמה באה על רקע מסוים של מצב סוציו אקונומי, של עוני, של מחסור בתשתיות ותעסוקה, של מצבים שהיכן שאתה רק נוגע אתה מוצא פערים מאד גדולים.

נאדיה חילו: הנושא של המחסור במקלוט – וזה לא העיקר, גם נדון בוועדת הפנים פעמיים, וגם הייתי שותפה לזה - הנושא היום הוא בעצם המשך החיים הרציפים והנורמליים כביכול – ותקציבים שהובטחו, שכל מטרתם היא להוריד במעט את הפער, שהרי הוא לא ייסגר אלא בתוכנית לסגירת פערים ותוכנית לשוויון, עם אסטרטגיה ברורה בעניין הזה, ומדיניות ממשלתית.

נאדיה חילו: לצערנו אנחנו לא רואים תוכנית כזו מצד כל הממשלות.

נאדיה חילו: אין לנו תוכנית לסגירת פערים ולשוויון ואסטרטגיה ברורה בעניין הזה.

נאדיה חילו: המלחמה הרחיבה פערים, הרחיבה את המצוקות, הגבירה את נושא העוני.

נאדיה חילו: היום השאלה שנשאלת – אנחנו עוד מעט מתחילים את הדיונים על תקציב 2008 שאמור להיות מבוסס על חלקים מתקציב 2007, גם ברמה של הביצוע, וגם ברמה של הפרטים.

נאדיה חילו: אני וחברי, גאלב מג'אדלה הכנו הצעת תקציב שהיום תוגש לסיעה, ואנחנו מסתמכים בתקציב הזה על 2007 - אז איך אנחנו נוכל בעצם להסתמך אפילו מבחינה סיסטמטית -מקצועית, כאשר חלק לא בוצע, חלק לא יושם, וחלק מהתקציב – בכלל היו הבטחות שנשארו באוויר?

נאדיה חילו: ולכן, בעקבות הנושא הזה באה גם בקשתי גם כדי לנסותו להכין תשתית נכונה לתקציב 2008.

ראובן ריבלין: הואיל וזו ישיבת מעקב – אני מציע לשמוע, אם היינו יכולים, מליאור שילת האם התקיימה ישיבת הקבינט.

ראובן ריבלין: אני יודע מה התשובות, זו שאלה רטורית.

ראובן ריבלין: אבל בהחלט – נמצא פה ד"ר פארס, ואני מציע שנשמע אותו, אלא אם למדינה יש מה להגיד.

אמין פארס: קודם כל – אני מודה לכם על ישיבת המעקב הזו.

אמין פארס: אחרי הישיבה הראשונה שהיתה, בינואר, עשינו את המעקב לראות שמה שנכנס לתקציב זה מה שיתקיים, לפחות מבחינת החוק- חוק התקציב.

אמין פארס: ואז עשינו את המעקב שנדע מה הם הפרטים של התוכנית, תוכנית שיקום הצפון, ומה כל משרד רוצה להקצות ליישובים הערבים ולאוכלוסייה הערבית בצפון.

אמין פארס: ואמנם, היה פירוט כזה, שהגיע בסך הכל ל- 968 מיליון שקל מתוך תקציב של כמעט 2 מיליארד ו-800 מיליון.

אמין פארס: עשינו הקבלה בין הסכום הזה ובין מה שיש במקורות התקציב, ולקחנו משרד - משרד.

אמין פארס: הבעיה הראשונה שראינו – התקציב שמסומן בחוק התקציב לכל האוכלוסייה הערבית הגיע ל-747 מיליון, דהיינו – הפרש של 230 מיליון שקל בין התוכנית לבין מה שמסומן.

אמין פארס: זאת הבעיה הראשונה.

ראובן ריבלין: כמה בוצע?

אמין פארס: לפי מה ששמענו לא מכבר - ממנכ"ל משרד ראש הממשלה, נאמר שהביצוע עומד על פחות מ-30%.

אמין פארס: אנחנו עכשיו באמצע השנה, וזו הבעיה השניה.

אמין פארס: כלומר, יש משרדים שסומנו פחות מהתוכנית, אבל יש משרדים שסומנו יותר.

אמין פארס: גם משרדים שסומנו יותר, וגם אלה שסומנו פחות - ביחד, לא ביצעו, ואני אתן כמה דוגמאות.

אלי אפללו: אם אפשר לדעת גם איזה משרדים ביצעו במלואו ואלה שכלל לא ביצעו.

אלי אפללו: מעניין לשמוע.

ניסן סלומינסקי: הבעיה המרכזית היא משרד הפנים, כך אני רואה.

ניסן סלומינסקי: אילו היה מסמן - אז הכל היה נפתר.

ניסן סלומינסקי: זה 247 מיליון – זה בדיוק הפער?

אמין פארס: כן.

אמין פארס: אנחנו - - משרד הפנים ומשרד האוצר.

אמין פארס: עוד הערה – לגבי ה- 747 מיליון - הם מסומנים בגלל האוכלוסייה הערבית.

אמין פארס: שוב אני אומר – רשום כאן

אמין פארס: 747 מיליון ומתוך זה – יש למשל 118 מיליון שקל שמסומנים בתקציב מנהל מקרקעי ישראל לאוכלוסייה הערבית-הבדואית בנגב, שזה בכלל לא נוגע לצפון.

אמין פארס: כמו כן – בשאר המשרדים, גם- הסימון הוא לכלל האוכלוסייה הערבית, כולל האוכלוסייה הערבית - דרוזית, כולל הנגב והמשולש.

ראובן ריבלין: מנהל מקרקעי ישראל זה לא תקציב.

ראובן ריבלין: אמין פארס; אז העיקר - בתוך ה-747 אין את כל הסכום שאמור להיות מיועד לאוכלוסייה הערבית בצפון במסגרת תוכנית השיקום.

ראובן ריבלין: אתן כמה דוגמאות, חוץ ממשרד הפנים שלא סימן את ה- 247 מיליון.

ראובן ריבלין: למשל – משרד החינוך היה אמור לפי התוכנית לסמן 171 מיליון - ומתוך זה סימן רק 138 מיליון שקל.

ראובן ריבלין: משרד הרווחה לא סימן בכלל.

ראובן ריבלין: היה אמור לסמן 13 מיליון שקל.

ראובן ריבלין: התמ"ת –מתוך 133 מיליון שקל שהוא הבטיח במסגרת תוכניות שונות, המסומן הוא 15 מיליון שקל.

ראובן ריבלין: משרד התיירות - מתוך 26 מיליון, המסומן הוא 3 מיליון וכך גם לגבי משרדים אחרים, שיש ביניהם שלא סימנו בכלל.

ראובן ריבלין: זאת, בעצם, הבעיה הראשונה –הסימון הוא פחות ממה שהובטח במסגרת החלטת הקבינט מ- 5 בפברואר השנה.

שלי יחימוביץ': איך זה עומד ביחס לביצוע של המשרדים האלה לגבי דברים אחרים?

שלי יחימוביץ': כאן הביצוע הוא נמוך במיוחד?

אמין פארס: זאת התגובה, בעצם, של הישיבה כאן - היינו אמורים לקבל דיווח מפורט מכל משרד ומשרד מה הוא ביצע ומה לא, כי אין מקור פורמלי שאפשר להסתמך עליו ולהגיד כמה בוצע.

ג’עפר פרח: אני שוב רוצה להודות לחברי הכנסת שיזמו את הדיון.

ג’עפר פרח: זה בדיוק המעקב שהוועדה צריכה לקיים כל תקופה, כדי לקבל דיווח ממשרדי ממשלה ואני מציע שנקבל דיווח מהאוצר וממשרדי ממשלה כי ההצהרה של דינור רק לפני שבועיים היתה שרק פחות משליש מהתקציב בוצע.

ג’עפר פרח: אנחנו יודעים שבנושא של בתי החולים בנצרת, שהקוצו להם 8 מיליון שקל למיגון ולהיערכות לקראת המלחמה, והדברים עוד לא התבצעו, כך אנחנו יודעים.

ג’עפר פרח: אנחנו יודעים שבמשרד התיירות כמעט ואין ביצוע.

ג’עפר פרח: לא רק שהסימון הוא נמוך, גם אין פרויקטים שרצים.

ג’עפר פרח: לפני הבחירות לנשיאות המדינה היתה בהלה -לגבי פרויקטים למשנה לראש הממשלה לפיתוח הגליל והנגב.

ג’עפר פרח: אבל גם שם אנחנו לא רואים שיש פרויקטים שבאמת - - אני יכול לדווח לכם שחלק ממחלקות הרווחה היו מהרשויות המקומיות האלה לא רק - - כמעט סגורות ולא מתפקדות, ולא פועלות, וההבטחה ל- 13 מיליון שקל תוספת- חלק גדול מהכסף היה אמור להיות ממשרד ראש הממשלה, ובאותה ישיבה ליאור הבטיח שהם יבואו ויתנו חלוקה מפורטת איך הכספים אמורים להיות מחולקים.

ג’עפר פרח: עד היום אנחנו לא מצליחים לקבל חלוקה של הכספים, למעט טענות שהרשויות המקומיות לא מביאות פרויקטים, אנחנו לא רואים שמשרד ראש הממשלה ושר האוצר מביאים את הפרויקטים לכדי מימוש, כלומר - לפרוט אותם לפרויקטים ותקציבים שיאפשרו ביצוע.

ג’עפר פרח: לכל הרשויות המקומיות היתה ישיבה ביום חמישי האחרון.

ג’עפר פרח: הדיווח שאנחנו מקבלים מהן הוא שהן כמעט לא מקבלות פרויקטים בשטח שהם יכולים להתחיל לפעול.

ג’עפר פרח: בעיה נוספת שמתעוררת - יועצים שמונו בעקבות המלחמה בתוך מערכת החינוך, ב- 1 למאי הם קיבלו כולם מכתבי פיטורין.

ג’עפר פרח: אני באמת מקווה שמשרד החינוך ימצא את הדרך להחזיר אותם לתוך המערכת.

ג’עפר פרח: אבל שנה אחרי, אני יכול להביא לכם דוגמה מחיפה - שקיבלה כמעט 160 מיליון שקל תוספת תקציבית אחרי המלחמה, מהממשלה, ושום דבר לא קרה בשכונות הערביות.

ג’עפר פרח: חלק מהבתים- עד היום לא התחילו לבנות אותם.

ג’עפר פרח: בעיר כמו חיפה שקיבלה כבר את הכסף, 160 מיליון שקל, בשכונות הערביות - שום דבר לא השתחרר.

שלי יחימוביץ': ובשכונות היהודיות?

ג’עפר פרח: כמעט כל הבתים התחילו כבר לבנות אותם, ובחלק גדול - אנשים כבר גרים.

ג’עפר פרח: אם לא ראיתם - היתה כתבה ביום חמישי בעיתון "הארץ" על 3 משפחות שגרות במתחם.

ג’עפר פרח: יישרו את הקרקע, מנהל מקרקעי ישראל ו "עמידר" מוציאים את זה עכשיו למכרז למרבה במחיר.

ג’עפר פרח: במקום לשקם את המשפחה, המשפחה מתמודדת - היתה כתבה על זה בעיתון "הארץ".

ג’עפר פרח: את זה אנחנו רואים כמעט בכל המקומות - אין היערכות מחודשת.

ג’עפר פרח: מקלוט חדש - כמעט ואין.

ג’עפר פרח: תוכניות רציניות למיגון היישובים הערבים, שיפור המקלוט, בתי החולים בנצרת - אם הכנסת לא תפקח על זה, ולא תוודא שמשרדי הממשלה יעשו את המוטל עליהם, ולפחות את מה שהם הבטיחו הם יתחילו לבצע, נגמור את השנה וחלק מהכסף לא יבוצע, וחלק אחר, שלגביו התקבלה החלטת ממשלה - לא יהיה בתוך התקציב.

ראובן ריבלין: איפה שילת?

ראובן ריבלין: שיתקשרו למשרד ראש הממשלה.

שלי יחימוביץ': נדמה לי שמזלזלים בנו ממשרד ראש הממשלה.

ראובן ריבלין: הגיעו מהאוצר, אמנם - אבל האוצר יגיד שהוא חילק את הכספים ועכשיו זה בידיהם.

ג’עפר פרח: נושא אחרון שאני רוצה להעלות – ה-747 מיליון שקל שנמצאים ברשימה שחולקה לכם, זה לאוכלוסייה הערבית בכל הארץ.

ג’עפר פרח: הדיווח שאנחנו מקבלים מהרשויות המקומיות במשולש הוא שבכל פעם הם פונים למשרדי ממשלה לתוכניות פיתוח אומרים להם: הכסף הועבר לגליל.

ג’עפר פרח: זאת אומרת, הכסף שהועבר לגליל הוא לא כסף נוסף.

ג’עפר פרח: הם לקחו פשוט ממקומות אחרים - בנגב, במשולש וביישובים אחרים, והעבירו את זה לגליל.

ג’עפר פרח: גם הגליל לא מקבל, אבל המשולש - ודאי שלא.

ג’עפר פרח: כמעט אף אחד לא מדבר אתם על תוכניות.

מישל גנטורס: אני יועץ כלכלי של מרכז השלטון המקומי וגזבר עירית סכנין.

מישל גנטורס: לפי הנתונים שבידינו - המספרים הם אכן אמיתיים.

מישל גנטורס: מה שהוקצב הוא קרוב למספר של 750 מיליון שקל.

ראובן ריבלין: מה שתוקצב ?

מישל גנטורס: מה שסומן בסעיף התקציבי.

אלי אפללו: אז פה אומרים - 986 - -

מישל גנטורס: בהחלטת ממשלה.

ראובן ריבלין: מה שהוקצב זה 747, מה שהובטח זה מיליארד, ומה שבוצע זה 10%.

מישל גנטורס: אנחנו גם ניסינו לקבל מידע מהם, לבדוק כמה עבר.

מישל גנטורס: לא הצלחנו לקבל מאף משרד כמעט מה הוא העביר.

מישל גנטורס: מה שקיבלנו זה שבאופן כללי העבירו בין 20-25% מהתקציב.

מישל גנטורס: אבל אין לנו נתונים לגבי כל משרד ומשרד.

מישל גנטורס: ובתור הגזבר שלהם אני אומר שלא קיבלנו עדיין.

מישל גנטורס: קיבלנו הרשאות ממשרדים והאוצר עדיין לא הוציא את ההרשאות התקציביות.

מישל גנטורס: למעשה, בידינו היום הודעת מנהל מחוז או מנכ"ל משרד שמודיע לעיריה שיש את התקציב, אבל הרשאה תקציבית שמחייבת – עדיין א עברה.

מישל גנטורס: אנחנו לא יכולים לצאת למכרזים לעבודות בלי הרשאה של החשב.

ראובן ריבלין: שאלה אליך – אתה, בתור מיקרוקוסמוס, האם יש איזה שהם פרויקטים שהתבקשתם להגיש ולא הגשתם?

מישל גנטורס: כן, אדוני, מהמידע שלי – העיריות הגישו.

מישל גנטורס: הגשנו כמעט בכל התחומים.

ג’עפר פרח: - - אנחנו בהתכתבות עם פיקוד העורף ומשרד הביטחון.

מישל גנטורס: הגשנו.

מישל גנטורס: גם בעזרה ראשונה, גם במקלוט - - הכל הגשנו לפי מה שהתבקשנו על ידי משרדי הממשלה.

מישל גנטורס: כל החומר הוגש.

מישל גנטורס: כל החומר שהתבקשנו להגיש על ידי משרדי הממשלה השונים – הוגש.

מישל גנטורס: אבל לא קיבלנו עדיין מענה תקציבי.

ג'דאלה סעד: אני ראש מועצת ינוח – ג'ת.

ג'דאלה סעד: אנחנו קיבלנו מה שקיבלנו מפיקוד העורף בתקופת המלחמה אבל מאז ועד היום לא קיבלנו כלום.

ג'דאלה סעד: מגיע לנו כסף, אדוני ממשרד הפנים לחיזוק הצפון.

ג'דאלה סעד: מה אומר לי מנכ"ל משרד הפנים לפני שבועיים?

ג'דאלה סעד: תשדרג את התוכנית - - תוכנית הבראה.

ג'דאלה סעד: אני לא קיבלתי כסף לשיקום הצפון.

ג'דאלה סעד: קיבלו אחרים ולא קיבלתי אני.

ג'דאלה סעד: מקלוט במוסדות החינוך ובבתי הספר – שמכילים 1080 תלמידים - עד היום לא קיבלנו שידרוג לשיקום המקלטים.

אלי אפללו: האם התקציב לחיזוק הצפון מוגדר באופן ישיר לפרויקטים והאם זה מותנה בתוכניות הבראה?

אלי אפללו: נשמע את אנשי האוצר.

ערן ניצן: אקדים ואומר שלא אוכל לענות על כל השאלות.

ערן ניצן: אנחנו לא עוסקים בפיקוח ובקרה על החלטות מהסוג הזה, זה אגף תיאום ובקרה ששייך למשרד ראש הממשלה.

ערן ניצן: לגבי חיזוק הצפון, יש כאן שני אלמנטים שלעתים מתערבבים: הקונסטרוקציה תקציבית – האם בסעיפים השונים של תקציב המדינה נבנתה הקונסטרוקציה כדי ליישם את החלטת הממשלה.

ערן ניצן: זו שאלה ראשונה.

ערן ניצן: השאלה השניה – האם, אחרי שבנו את הקונסטרוקציה ונצבעו הכספים מצליחים לבצע בפועל את התקציבים השונים?

ערן ניצן: לגבי הקונסטרוקציה – משרד האוצר בהחלט מעורב בחלק הזה של ההחלטה, והקונסטרוקציה נבנתה.

ערן ניצן: יש פה קצת פער בנתונים שמעבירים.

ערן ניצן: היא נבנתה בסך של קרוב למיליארד שקלים, שזה שליש מ- 3 מיליארד שהושגו עבור ההחלטה.

ערן ניצן: במשרד הפנים יש העברות שהן כלליות לרשויות המקומיות, אני לא משוכנע שאין שם תקנה שצבועה ספציפית להחלטה, אבל זה שווה בדיקה.

ערן ניצן: נדמה לי שאני זוכר תקנה תקציבית שנוגעת להחלטה.

ערן ניצן: בכל מקרה, ידוע לנו ש- 247 מיליון השקלים שמשרד הפנים אמור להעביר במסגרת חיזוק הצפון לאוכלוסיות המיעוטים, אכן מועברות לאוכלוסיות המיעוטים.

ערן ניצן: מתוכם גם הועברו, נכון ללפני חודש, קצת יותר מ- 70 מיליון ספציפית לרשויות של מיעוטים.

ערן ניצן: אז מבחינת קונסטרוקציה, אלא אם כן יש חריקות פה ושם – באופן כללי ההחלטה יושמה.

ערן ניצן: לגבי ביצוע -פה, באופן טבעי, משרד האוצר הוא קצת יותר חלש.

ערן ניצן: אנחנו לא מעורבים בכל אחת מהפעילויות של המשרדים, והבעיה של ביצוע, כמו שמתארים פה - -

ראובן ריבלין: אני רוצה להפנות את תשומת לבך לדו"ח שלו - פה יש דוגמה קלאסית לישיבת מעקב, כי הוא אומר כאן דברים שאמרו לנו בינואר.

ראובן ריבלין: אני אומר לך שלפי הדו"ח, רק 900 אלף שקל הועברו במסגרת קידום תוכניות מתאר למגזרי המיעוטים, שהן העברות שוטפות לרשויות, שהן העברת במסגרת אותו מענק איזון שניתן לאוצר כדי שיחלק בין הרשויות לצורך השיקום לחיזוק הצפון – אין סימון בכלל.

נאדיה חילו: גם למה אנחנו לא מקבלים נייר מסודר?

אלי אפללו: בואו נמשיך ונשמע.

אלי אפללו: אם נקטע אותו בכל מילה - -

נאדיה חילו: - - -

אלי אפללו: תנו לו להשמיע את דבריו כדי שנעשה את זה בצורה מסודרת.

ערן ניצן: לגבי ביצוע – התחלתי ואמרתי שאנחנו לא יכולים ולא רוצים וגם לא יהיה נכון שנהיה מעורבים בכל אחת מדרכי הפעולות בתוך המשרדים.

ערן ניצן: אבל התכוננו לישיבה, ויש לפני מבחינת ביצוע ברמת המשרדים – אני לא יודע לפרוט את זה ספציפית לפעולות, אך הנתונים אצלי מלמדים על זה שבמשרד התמ"ת יצאו כספים עבור מיעוטים – לא רק עבור יישום ההחלטה – בהיקף של 21 מיליון שקלים.

ערן ניצן: זה נכון לחודש מאי ואני מניח שזה גדל, מאז.

ערן ניצן: במשרד התיירות – 13 מיליון שקלים כבר בוצעו בפועל עבור מימון התחייבויות למיעוטים במסגרת ההחלטה על חיזוק הצפון.

ערן ניצן: במשרד החינוך, לפי הנתונים שבידיי – 155 מיליון - -

מוחמד ברכה: שיסביר את הנתון.

מוחמד ברכה: הוא אומר לך נתון - - הוא אומר ש - - 13 מיליון במשרד התיירות צבועים.

מוחמד ברכה: לאן זה הלך?

אלי אפללו: תרשום לפניך את השאלה והוא ייתן תשובה.

ערן ניצן: למשרד הבינוי והשיכון – 17 מיליון שקלים, והכל – סכומים שבוצעו בפועל כבר עבור תוכניות - -.

ערן ניצן: משרד הרווחה – 8 מיליון, משרד הפנים – 72 מיליון.

ראובן ריבלין: רווחה – אפס.

ערן ניצן: אני שוב אומר – לא אוכל להסביר לגבי כל אחד מהסכומים עבור איזה פעולה ספציפית הוא עבר.

ערן ניצן: אם יש פה נציגים למשרדים, אני מניח שהם יוכלו לפרט.

ראובן ריבלין: אנחנו יכולים לקבל בכתב את הדברים שהאוצר הציג?

ערן ניצן: זה העברות בפועל.

ראובן ריבלין: שאלה – האם יכול להיות מצב שמשרדים קבלו כספים צבועים ומיועדים למגזר הערבי ברמת ההעברה והביצוע, והמשרדים עצמם השתמשו בזה לצרכים אחרים, או שלא השתמשו?

ראובן ריבלין: איפה הכספים האלה עומדים כרגע?

ערן ניצן: הדרך היחידה של המשרד לעשות את מה שאתה אומר הוא לבצע העברה תקציבית.

ערן ניצן: העברה מהסוג הזה מגיעה לשולחן הזה, בסופו של דבר.

ערן ניצן: משרד האוצר צריך למנוע דברים מהסוג הזה, ובנוסף – יש את הפיקוח של הוועדה שתראה שלא מוציאים כספים מתקנות מסוימות לצרכים אחרים.

אלי אפללו: מה שקרה – אתם דיברתם עם חברי הכנסת שרוצים לדבר.

אלי אפללו: הם הפסיקו בשביל לשמוע תא הנציגים.

אלי אפללו: יש לנו עכשיו שתי אפשרויות: או שנמשיך לשמוע את המשרדים ואחר כך נשאל את השאלות, או שעכשיו ידברו חברי הכנסת שלא דיברו.

ראובן ריבלין: אתה בקיא – תגיד לי: האם יכול להיות שהכספים שהועברו למגזר הערבי ניתנו למשרדים בלי ציון שזה למגזר הערבי?

ניצן ערן: חלק מההחלטה קובע שהכספים שעוברים למשרדים עוברים בתוך תקנות - - שלפניכם.

ראובן ריבלין: זאת אומרת –שזה כסף צבוע?

ניצן ערן: כן.

ראובן ריבלין: ואם, חלילה, המשרדים האלה לא משתמשים בזה?

ראובן ריבלין: חשב המשרד לא מפנה את תשומת לבכם?

ערן ניצן: במידה ואין ביצוע?

קריאות: - - -

אלי אפללו: תסלחו לי, זה לא הוגן.

אלי אפללו: יש פה חברי כנסת שגם רוצים לומר דברים ולשאול.

אלי אפללו: נעבור לשמוע את חברי הכנסת.

אחמד טיבי: אל"ף, אני שוב רוצה להודות ליוזמים ולהודות על העבודה המצוינת של מרכז מוסאווה.

אחמד טיבי: ישיבת מעקב, מטבע הדברים, שומעת בעיקר דיווח ממשרדי הממשלה, לרבות לשכת תיאום ומעקב.

אחמד טיבי: אני חושב שליאור שילת - -

אלי אפללו: בהערת ביניים – אנחנו כבר מנסים להשיג אותו - -

טמיר כהן: משרד ראש הממשלה הוזמן, ככל המשרדים.

אחמד טיבי: ליאור שילת, שניסה להשפיע על חברי כנסת שלא לקיים את הדיון הקודם בשל התמונה הוורודה שהוא הציג – שמשרדי הממשלה עושים הכל, מוציאים המון כספים ביישובים הערביים, והיום הוא לא מגיע, זה סוגר קצוות ושופך אור אמיתי יותר על התמונה העגומה.

אחמד טיבי: אדוני היושב ראש, גם בעוד 6 חודשים, כאשר נקיים עוד ישיבת מעקב, התוצאה תהיה כמעט אותו הדבר.

אחמד טיבי: היא תהיה גרועה יותר מאשר היום.

אחמד טיבי: הנתונים שהציג נציג האוצר הם לעג לרש.

אחמד טיבי: הם מעט מדי, מאוחר מדי.

אחמד טיבי: הנה, תראה.

אחמד טיבי: בסעיף של הבינוי והשיכון – מבין 143 מיליון שקל, רק 17 - - כמה זה, 8%?

ערן ניצן: זה 33% מתוך התקציב שמיועד למיעוטים.

אחמד טיבי: אבל למה רק 33%?

אלי אפללו: אנחנו תכף נשמע.

אלי אפללו: יש פה נציג של משרד השיכון.

אחמד טיבי: לגבי רווחה – לפי דו"ח מוסאווה זה אפס.

אחמד טיבי: לפי מה שאמר נציג האוצר זה 8 מיליון שקל.

אחמד טיבי: אני אשמח אם יש פה נציג של משרד הרווחה שיאמר איפה הכסף הזה.

אלי אפללו: יש נציג של משרד הרווחה?

ראובן ריבלין: אין.

אחמד טיבי: בשלב זה – סוגרים משפחתונים במגזר הערבי.

אחמד טיבי: מרוב מצוקה- סוגרים משפחתונים במגזר הערבי.

אחמד טיבי: 24 משפחתונים בטייבה, למשל, נסגרו לפני מספר שבועות.

אחמד טיבי: אין משרד שאין בו אי קיום הבטחות.

אחמד טיבי: רק 6% מ- 407 מיליון שהם פחות מ- 240 ממה שהובטח, הם למעשה רק 6% מתקציב הפיתוח הכללי, של ה- 12 מיליארד שקל.

אחמד טיבי: ומכבשת הרש הזו עוד מקצצים ולא מקיימים.

אחמד טיבי: המצוקה הולכת ומצטברת.

אבישי ברוורמן: לפני שהגעתי לכנסת הייתי מודע לבעיה שקיימת באופן כללי לגבי האוכלוסייה הערבית.

אבישי ברוורמן: כמו שנאמר – ההצהרות הן רבות והביצועים הם רבים.

אבישי ברוורמן: אני מודה ליוזמי הדיון – חברי הכנסת ריבלין, יחימוביץ וחילו, אבל בסופו של דבר הדיונים האלה הם בטלים – כי הדבר החשוב ביותר זה מערכת בקרה ואכיפה, ומכיוון שנציג האוצר כבר הודיע שהוא לא עוסק בנושא אכיפה, וכיוון שבדיונים האלה צריך לראות בדיוק – מה בוצע, מדוע לא בוצע, ואיך בוצע.

אבישי ברוורמן: אם נמשיך בפארסה הזו כל הזמן – התוצאה תהיה אותו הדבר.

אבישי ברוורמן: יש לנו היום שתי בעיות עם האוכלוסייה הערבית: אל"ף, התקציבים שמוקצים, שאינם מספיקים, ובי"ת- שבכספים שמוקצים אין ביצועים, בין השאר גם בגלל חוקי מנהל, בעיות אחרות שלא מנסים לפתור אותן, ולכן אני חושב שהישיבה ברוכה עד לעוד הערת אזהרה ואיתות שיש הרבה דיבורים והמעשים דלים.

מוחמד ברכה: אני עדיין מתעקש – שאנחנו בישיבת מעקב, ואנחנו לא באים כאן כדי לנאום, כדי לתת קטע של הופעה פה.

מוחמד ברכה: אנחנו רוצים באמת לעקוב.

מוחמד ברכה: כשאומרים שמשרד התיירות צבע 3 מיליון, ונציג האוצר מדבר על 13 מיליון, אנחנו רוצים לשאול את השאלה הזו, הספציפית, הקונקרטית – ולכן אני לא רוצה לנאום, אני רוצה באמת לעקוב.

אלי אפללו: אני מאד מסכים אתך, אבל בוא נשמע קודם כל את חברי הכנסת.

אלי אפללו: אחר כך נעבור משרד –משרד.

יהודה רון: אני ממשרד הבריאות.

יהודה רון: אחר כך אבקש מנציגה נוספת של המשרד להתייחס לאספקט אחר של הדברים.

יהודה רון: לשאלה שנשאלה כאן לגבי בית החולים בנצרת – כמה עובדות: החלטת הממשלה מלפני שנה התייחסה ל- 50 מיליון שקל לבתי חולים, כאשר בעצם – הסכום הזה כולו הלך לפעילות השוטפת של בתי החולים, לא לפיתוח.

יהודה רון: אז זו עובדה אחת.

מוחמד ברכה: כל ה- 50 מיליון?

יהודה רון: כן.

יהודה רון: במהלך השנה ניסינו, לצערי – לא תמיד בהצלחה יתרה – לקיים עם האוצר איזשהו שיח לגבי פיתוח, ולצערנו, רק לפני שבועיים – אולי שמעתם, החליטה הממשלה על תוכנית שמתוכה – מימון הממשלה למטה מ- 30%.

יהודה רון: כל שאר הכספים בתוכנית הזאת, שתכף אתייחס באופן פרטני לבתי החולים בנצרת – כל התוכנית הזו, הממשלה נותנת סדר גודל של 27% כאשר 73% אנחנו נאלצים לגייס ממקורות חיצוניים.

יהודה רון: ביניהם - ועידת התביעות, קרן רש"י, בתי החולים עצמם שמגייסים תרומות, וכן הלאה.

יהודה רון: התוכנית הזו שאושרה בממשלה היא לביצוע החל מ- 2008.

יהודה רון: נכון לרגע זה אנחנו עדיין לא יודעים מה תזרים המזומנים.

יהודה רון: התוכנית היא ל – 4 שנים.

יהודה רון: אנחנו לא יודעים מה תזרים המזומנים של האוצר לשנת 2008.

יהודה רון: למה אני מדגיש את זה?

יהודה רון: משום שאנחנו חושבים שלהתניע את התוכנית כולה צריך להיות כסף ממשלתי, כי התורמים רוצים לראות שיש קודם כל נכונות ורצינות מטעם הממשלה להתחיל בפרויקט.

יהודה רון: ואז הם בדרך כלל באים, בשלב יותר מאוחר.

יהודה רון: לכן, לרגע זה אין לנו עדיין את המסגרת התקציבית ל – 2008, שבעצם באה להתניע את תחילת ביצוע הפרויקטים.

יהודה רון: באופן יותר ספציפי – לגבי בתי החולים בנצרת, התוכנית מדברת על - - מיליון בשלושת בתי החולים, סדר גודל של 15 מיליון לכל בית חולים.

יהודה רון: יש תוכנית מסוכמת אתם שזה גם חדרי מיון ובחלק מהם – חדרי ניתוח וגם חדרי לידה, כמו בבית החולים הצרפתי.

יהודה רון: מה שאנחנו עושים כרגע, משרד הבריאות, אנחנו, יחד עם בתי החולים, מנסים להתניע את מה שנקרא התכנון של הכספים של בתי החולים, לא כספים של הממשלה, על מנת לא להפסיד זמן.

ראובן ריבלין: 45 מיליון - -

יהודה רון: - - מתוך זה הממשלה - -

ראובן ריבלין: אתם קיבלתם את הכסף הזה?

יהודה רון: 45 מיליון, ומתוך זה הממשלה נותנת רק 12 מיליון.

יהודה רון: כל שאר הסכומים – 12 מיליון – קרן רש"י - -

ראובן ריבלין: שזה מותנה, כמובן, ב- matching.

יהודה רון: בדיוק.

נאדיה חילו: זו טכניקה מוכרת, כל הנושא של ה- matching.

יהודה רון: אני אסביר – 12 מיליון הממשלה נותנת, 12 מיליון – קרן רש"י התחייבה לגייס למטרה זו.

יהודה רון: לפני שהתוכנית הזו הובאה להחלטה היה סיכום עם בתי החולים עצמם, עם הנהלת בתי החולים שיש להם התחייבות – עם התורמים, להעמיד את ה- matching, אחרת – תהיה בעיה.

יהודה רון: זאת אומרת – התוכנית הזו מוסכמת עם הנהלות בתי החולים.

יהודה רון: מה שאני חוזר ומדגיש: חשוב מאד שההצעה של התוכנית תתחיל מכסף ממשלתי.

ראובן ריבלין: אז איפה זה?

יהודה רון: אמרתי – אני מקווה שב- 2008 האוצר יעמיד לנו איזה שהוא סכום, שאפשר יהיה להתניע.

יהודה רון: נכון לרגע זה, תקציב 2008 עוד לא נסגר, ואנחנו עדיין לא יודעים, לצערי.

ראובן ריבלין: זאת אומרת – זה לא מתקציב חיזוק הצפון.

יהודה רון: אלה הן העובדות.

יהודה רון: אני הייתי מבקש התייחסות לחלק אחר – הנושא הפסיכיאטרי.

בלה בן גרשון: אני אמשיך.

בלה בן גרשון: כל הנושא הנפשי – תגובות דחק, תגובות חרדה של האוכלוסייה שמשרד הטיפול מטפל בהם, אנחנו טיפלנו בשנתיים האחרונות, לאחר המלחמה במשהו כמו 1,700,000 איש.

ראובן ריבלין: אנחנו מדברים על המגזר הערבי עכשיו.

בלה בן גרשון: אני מתייחסת עכשיו למגזר הערבי.

בלה בן גרשון: במובן הזה קשה לי מאד להפריד, כי אנחנו בבתי החולים בנינו מרכזי טראומה, בתוך בתי החולים הכלליים, שנותנים את הסיוע הזה לאוכלוסייה.

בלה בן גרשון: למשל – בבית החולים בנצרת, 99% היו נפגעי דחק מהאוכלוסייה הערבית.

נאדיה חילו: האוכלוסייה שם היא 100% ערבים.

בלה בן גרשון: בסך הכל, קיבלנו תקציב מהממשלה לשנתיים, בשנת 2007 - - ל-2006.

בלה בן גרשון: למעשה, בסוף השנה הזו אנחנו מסיימים את התקציב, והאוכלוסייה – - -שנמצאת בטיפול, אנחנו עומדים לסגור את - -

ראובן ריבלין: המחלקה שלך – קיבלתם כך וכך כסף.

ראובן ריבלין: האם הכסף הזה היה בתוך מסגרת של חיזוק הצפון או שזה מהתקציב השוטף, הרגיל?

בלה בן גרשון: זה חלק מתקצוב - - אנחנו קיבלנו כ- 7.5 - -

שלי יחימוביץ': אני מתנצלת, יש חוק שלי שנדון בוועדת ביקורת.

שלי יחימוביץ': אני אודה ליושב ראש אם הוא יקבל את ההמלצה שלי ושל חבר הכנסת ריבלין להצעת ההחלטה.

אלי אפללו: אני אסכם ברוח הדברים.

בלה בן גרשון: התקציב ש - - חיזוק הצפון של - - בריאות הנפש, התקציב הישיר הוא - - לפתיחת מרכזים לטיפול בטראומה נפשית.

ראובן ריבלין: כמה פתחתם במגזר הערבי?

בלה בן גרשון: אני מדגישה – במובן הזה אי אפשר להפריד.

בלה בן גרשון: - - בנהריה זה 50% ערבים, בפוריה – 40% ערבים, ברמב"ם זה 20%.

בלה בן גרשון: אני יכולה להגיד באחוזים כמה יש בכל מרכז, אבל פה אנחנו לא יכולים לעשות אפליה בין יהודים לערבים כי זה - -

ג’עפר פרח: כשאין לכם פסיכולוגים ערבים אז אתם יכולים.

בלה בן גרשון: יש לנו - - ואנחנו מקבלים שם המון אוכלוסייה ממאע'ר.

ראובן ריבלין: זאת אומרת, את לא יכולה לתת לי תשובה ספציפית לגבי ההתייחסות למגזר הערבי בכל מה שקשור לאותן התשומות שקיבלתם לחיזוק הצפון.

בלה בן גרשון: - - -

קריאות: - - -

נאדיה חילו: מנתונים שיש לנו – האוכלוסייה שנפגעה,מבחינת חתך גיל, היא האוכלוסייה היותר צעירה, והילדים.

נאדיה חילו: מנתונים שיש לנו דרך האיגוד המקצועי ודרך עוד כל מיני גורמים טיפוליים, לי ידוע שהרבה מאד ילדים לא זכו לקבל טיפול, מה עוד שהטיפול מותנה בגיל הזה רק באנשי מקצוע שהם דוברי השפה הערבית.

נאדיה חילו: מבדיקה - לא היה תגבור במערכת הזו שמתואם לצרכים .

בלה בן גרשון: אני יכולה רק להגיד שבכל המקומות שאנחנו פתחנו את המרכזים, וזו היתה המטרה – באמת לאפשר טיפול באוכלוסייה הזו.

בלה בן גרשון: אם יש מקומות שתגברנו אותם בדוברי ערבית – בבית החולים בנהריה – טיפלתי אישית בתגבור, ב "פוריה", שמטפלת במא'ער.

בלה בן גרשון: בנצרת לא היה צורך כי באמת כולם שם דוברי ערבית.

ראובן ריבלין: את אכן דיברת על בתי חולים שאינם מתייחסים ספציפית למגזר הערבי אלא שמשרתים את כל אזרחי המדינה באזור מסוים.

בלה בן גרשון: מה שאני רוצה להביא לתשומת לבכם – שזו באמת אוכלוסייה שאם אנחנו לא נותנים לה טיפול היא הופכת לאוכלוסייה חולה כרונית , שעולה אחרי כן למדינה המון כסף.

בלה בן גרשון: התקציב מסתיים בשנה הזו ואין לנו אפשרות להמשיך, ואנחנו נסגור את המרכזים אם זה לא יתוקצב.

מועאדי סעיד: אני נציג התמ"ת.

מועאדי סעיד: קודם כל –לעניין התקציב המועבר מהאוצר למשרד התמ"ת.

מועאדי סעיד: הוא מנוצל במלואו לטובת המגזר.

מועאדי סעיד: זו הוראה חד משמעית של השר.

אלי אפללו: אז איך זה פה מופיע בצורה שונה לגמרי?

ראובן ריבלין: מה שמועבר- מועבר באופן מלא.

ראובן ריבלין: השאלה היא מה מועבר.

קריאות: - - -

קריאה: כמה מועבר?

מועאדי סעיד: - - -

ערן ניצן: הנתון שאני תיארתי זה נתון שנאסף על הביצוע, שעומד היום על 21 מיליון.

אלי אפללו: אני רוצה שוב לשאול: למה זה לא הועבר, עד עכשיו?

אלי אפללו: זה תקציב שהוא תקציב צבוע, על זה אין מחלוקת.

ערן ניצן: הנתון שיש אצלי , וצריך לבדוק אותו כי באמת הפער מאד גדול – מדבר על 133 מיליון שקל צבועים.

ערן ניצן: אז יכול להיות שזה דרך חוק עידוד השקעות הון או עוד דברים.

ערן ניצן: צריך לוודא את זה.

ערן ניצן: אני לא יודע להסביר את הפער.

ערן ניצן: הנתונים שלי הם ש- 133 מיליון מתוקצבים למיעוטים.

אלי אפללו: אני רוצה להעיר את תשומת לבכם – מסלול שהיה מסלול שנבנה על 450 מיליון שקל היה בכלל כולל מיעוטים ולא מיעוטים.

אלי אפללו: עכשיו הכניסו איזה סעיף, שינו אותו, ואמרו – למיעוטים יש תקציב מסוים.

אלי אפללו: ואז הפכו את זה כביכול למיעוטים, ואזרחים אחרים אינם יכולים לקבל, ורק – במקומות שיוכלו לקבל עובדים לא יהודים בהגדרה.

אלי אפללו: ואז זה עושה בעיה.

אלי אפללו: זה כאילו מגדיל את התקציב, אבל הלכה למעשה, זה לא מגיע לתקציב שיועד.

אלי אפללו: אני אומר את זה לתשומת לבך, כדי שנוכל לראות את זה במעקב, שזה לא יהיה הדברים האלה כי זו הטעייה פשוט, בפני חברי הוועדה שיושבים פה.

אלי אפללו: זו לא הכוונה.

אלי אפללו: מדובר על הוספת תקציב, לא העברה מפה לכאן.

מועאדי סעיד: אפילו בהעדפה מתקנת למגזר הערבי – סומנו כל היישובים כאזור עדיפות א', על מנת ש - - במסלול הזה.

מועאדי סעיד: ההגדרה לגבי המשפחתונים – מה שחבר הכנסת אחמד טיבי הזכיר - יש תוספת של 182 משפחתונים למגזר הערבי במסגרת תקציב 2007.

מועאדי סעיד: אז כך שאנחנו לא - -

ראובן ריבלין: כמה בוצע?

מועאדי סעיד: כל מי שביקש, כל יישוב – הוגדר לו , ואני אוכל להעביר את הרשימה הזו בין חברי הוועדה.

מועאדי סעיד: על זה אין מחלוקת.

מועאדי סעיד: למה בטייבה סגרו את המשפחתונים?

מועאדי סעיד: כי משרד הפנים סגר את המועצה.

מועאדי סעיד: כמו בירכא, למשל.

אלי אפללו: - - -

מועאדי סעיד: אם יש ועדה קרואה מסודרת, אין לנו שום בעיה - - משפחתונים.

מועאדי סעיד: אנחנו לא סוגרים משפחתונים.

מועאדי סעיד: ההפך.

מועאדי סעיד: המשרד מכין תוכנית ל- 2008 להפרטה של כל המשפחתונים במגזר.

נאדיה חילו: אבל בדרך כלל- גם כשסוגרים מועצה, או ועדה קרואה – סוגרים את כל השירותים שניתנים?

מועאדי סעיד: אני אתן את הדוגמה בירכא, שזה היישוב שלי – סגרו את המועצה, אין עובדים, נעלו את הדלתות.

מועאדי סעיד: אז מה אתה רוצה שמשרד התמ"ת יעשה?

מועאדי סעיד: מי ישלם את המשכורות?

מועאדי סעיד: מי יפקח?

אלי אפללו: נציג משרד הפנים כאן?

אלי אפללו: לא נמצא.

ראובן ריבלין: אני רוצה להבין, באמצעותך – בהתאם לרשימה שמצויה בידינו, אמרו היה משרדך, על פי היוזמה של שיקום הצפון לאחר המלחמה להקציב למגזר הערבי 133 מיליון.

ראובן ריבלין: שאלתי: כמה הוקצב לך עד היום?

מועאדי סעיד: האוצר נתן 131 מיליון אבל לא - -

ראובן ריבלין: כמה בממוצע - -

מועאדי סעיד: עד עכשיו – 15 מיליון שקל.

מועאדי סעיד: בוצע.

מועאדי סעיד: עדיין לא - -.

נאדיה חילו: מתוך ה- 133.

אלי אפללו: אם זה בוצע – זה עבר.

מועאדי סעיד: מה שבוצע – בוצע.

מועאדי סעיד: אבל מעבר לזה – לא.

ערן ניצן: אין דבר כזה

אלי אפללו: אומרים שבוצע – ואתה אומר שלא הועבר?

מועאדי סעיד: הועבר.

מועאדי סעיד: אמרתי שמה שבוצע – הועבר.

ראובן ריבלין: זאת אומרת – מה זה "בוצע"?

ראובן ריבלין: אתה קודם מבצע, ואחר כך מקבל את הכסף, או קודם מקבל את הכסף ואחר כך מבצע?

מועאדי סעיד: אני קודם מקבל את הכסף.

ראובן ריבלין: כמה קיבלת, הרשאה להתחייב?

ראובן ריבלין: אם היית מקבל 133 – היית מבצע את הכל?

מועאדי סעיד: ברור.

מועאדי סעיד: איזו שאלה?

ראובן ריבלין: זאת אומרת – עכשיו אני שואל אותך בתור יועץ השר: אתה עתיד היית לקבל 133 מיליון כדי לשקם במערכת שלך את המגזר הערבי, והמגזר המעורב.

ראובן ריבלין: למה לא דרשת את כל ה- 133 מיליון?

מועאדי סעיד: אנחנו דרשנו.

ראובן ריבלין: יפה.

ראובן ריבלין: למה לא קיבלתם?

מועאדי סעיד: כי זה עיכוב באוצר.

מועאדי סעיד: יש לנו תוכניות לכל ה- 133 מיליון.

ראובן ריבלין: מה אומרים לך באוצר כאשר אתה אומר – נתתם לי רק 9 מיליון?

מועאדי סעיד: אני אומר בפני נציג האוצר: יש סחבת בהעברת הכספים .

נאדיה חילו: יש אפליה.

נאדיה חילו: צרי להגיד את זה.

נאדיה חילו: אתה שואל שאלות ואתה יודע מה התשובה, נכון?

ראובן ריבלין: אני שואל –אתה הגשת תוכניות לביצוע על 133 מיליון.

ראובן ריבלין: למה קיבלת 9 מיליון?

ראובן ריבלין: למה לא קיבלת 124 מיליון?

מועאדי סעיד: אתה יכול להפנות את השאלה הזו לאוצר?

מועאדי סעיד: - - משרד התמ"ת, במרכז ההשקעות יש המון בקשות - -

ראובן ריבלין: במשרד התמ"ת יש לך רק תוכניות, עדיין לא קיבלת תקציב.

ראובן ריבלין: אם היית מבקש את התקציב היית מבצע בכל ה- 133 מיליון.

ראובן ריבלין: אתה מאשר?

מועאדי סעיד: כן.

אלי אפללו: ברשות

אלי אפללו: כם – אם אפשר לעשות את זה בקצרה, כדי שנוכל להספיק ולשמוע את כולם.

ערן ניצן: התוכנית היא תוכנית לשנים 2007-2008.

ראובן ריבלין: ב- 2008 130 מיליון וב – 2007 3 מיליון?

ערן ניצן: לתוכנית יש שתי שנות תקציב ולכן ברור שלא הועברו וגם לא בוצעו כל הכספים.

ערן ניצן: אנחנו סופרים עד היום 21 מיליון שקלים, ואני יכול גם לפרט: בהכשרה מקצועית - 9 מיליון , במעונות יום זה 2.5 מיליון, בשדרוג אזורי תעשייה – 5 מיליון – אלה כבר דברים שנעשו בפועל.

ערן ניצן: ולזה יש עוד כספים שהם כספים עקיפים.

ערן ניצן: לדוגמה, אני יכול לומר שבמכרזים, באותם משרדי תעסוקה מרחיבים תנאים וקובעים מה האחוז של המועסקים במפעל, כדי שייהנה מהטבות, יהיו מועסקים ממגזר המיעוטים.

ערן ניצן: אלה דברים שבסופו של דבר גם מתרגמים לכסף.

ראובן ריבלין: אתה מתכוון עד לסוף שנת הכספים 2007 להשלים ל-66 מיליון?

ערן ניצן: אני לא יכול להתחייב על הדבר הזה.

ערן ניצן: אני לא מנהל את תקציב משרד התמ"ת.

ערן ניצן: אני מניח שביחד, במשרד, יעמדו על ביצוע ההחלטה הזו.

ערן ניצן: הכספים יועברו לתקנות שכתובות ונמצאות פה לפניכם.

ערן ניצן: חלק – כתוצאה מהחלטה יחד עם משרד התמ"ת.

ערן ניצן: וחלק מזה – יחד עם המכרזים שמשרד התמ"ת מוציא לגבי תעסוקה.

ראובן ריבלין: יש לך תוכנית להביא לביצוע עוד 23 מיליון - -

מועאדי סעיד: יש תוכניות, יש בקשות רבות, ממרכז ההשקעות, ממנהל לאזורי פיתוח, לניצול אפילו מעבר, ואנחנו מחכים להעברות הכספים.

מועאדי סעיד: - - כסף.

מועאדי סעיד: הכל מנוצל.

ראובן ריבלין: כל השלבים –כל שלבי התכנון והאישור, נגמרו?

מועאדי סעיד: עוד פעם – כל מועצה שמגישה את התוכנית, אנחנו מקבלים אותה.

מועאדי סעיד: אנחנו אפילו עוזרים בהקמת אזורי תעשייה נוספים בין יהודים וערבים.

אלי אפללו: אנחנו מבינים את רוח הדברים.

אלי אפללו: אנחנו בכל זאת נמשיך לשמוע גם את המשרדים האחרים.

אלי אפללו: חבר הכנסת רכה ביקש הערת ביניים.

מוחמד ברכה: ביקשתי לומר את הדברים שלי: התמונה שמצטיירת היא עגומה, אדוני היושב ראש.

מוחמד ברכה: ראשית, הסכומים, כשלעצמם, הם סכומים שנגזרו מתנאי המלחמה ולא לקחו בחשבון – אני מבקש להקשיב, לא לקחו בחשבון את הפער המובנה שהיה קיים עוד לפני כן.

מוחמד ברכה: ההערה השניה – הפער בין מה שמתוכנן לבין מה שהועבר הוא פער מביך מאד.

מוחמד ברכה: אני מבקש בסיכום שלך להתייחס לסוגיה הזו ולא לחכות 6 חודשים נוספים.

מוחמד ברכה: שמשרדי הממשלה יבואו עם תשובות לאותו דו"ח שהוגש על ידי מוסאווה, ובתוך כמה שבועות – נניח בטווח של חודש, נקיים ישיבה, ולא לחכות 6 חודשים כי אז אתה כבר נכנס לתקציב של 2008.

מוחמד ברכה: הנקודה השלישית היא הערבוביה המביכה לממשלה שאמורה להיות קצת מסודרת – לערבב בין התקציבים הרגילים לתקציב חיזוק הצפון.

מוחמד ברכה: נקודה נוספת – התיאום בין משרדי הממשלה.

מוחמד ברכה: אנחנו, חברי הכנסת, נמצאים במצב לא נוח.

מוחמד ברכה: אנחנו שומעים את משרד האוצר, ואז, נציג התמ"ת אומר משהו אחר, ויש ויכוח ביניהם.

מוחמד ברכה: אנחנו לא עובדים מול טריטוריות עצמאיות – של האוצר ושל התמ"ת.

מוחמד ברכה: אנחנו עובדים מול הממשלה, ושניכם מייצגים את הממשלה.

מוחמד ברכה: אנחנו רוצים תשובות של הממשלה, ואכן – לצד העובדה שיש חשיבות שנשמע את כל המשרדים, צריך שיבוא לכאן בעל סמכות שיגיד מה הממשלה - - מה - - שנדע על מה מדברים.

מוחמד ברכה: אבל המצב הקיים עכשיו הוא לגשש באפלה, ואני מצטער לומר שצורת הדיון והתייחסות משרדי הממשלה לדיון הזה וההערות של הממשלה - היא במקרה הטוב באה כדי לסבן את ועדת הכספים או במקרה האמיתי יותר – להטעות ולחמוק מההתחייבויות הקיימות.

מוחמד ברכה: לכן אני לא מציע, ברשות המציעים, לחכות עוד 6 חודשים.

נאדיה חילו: יש לי הצעה קונקרטית.

נאדיה חילו: אני חושבת, אדוני היושב ראש, שצורך הדיון והיעדר התשובות, ההתנהלות של החוסר באינפורמציה זה אמור להביש לא רק את המגזר אלא את הכנסת כולה.

נאדיה חילו: בדיון הקודם השתתפתי כי הנושא מעניין אותי, ואני מרגישה היום שלא התקדמנו, אלא יש בלבול נוסף.

נאדיה חילו: בפגישה בינואר – יכול להיות שהיה לנו - - זה גובל בשערוריה שהיה לנו - -

אלי אפללו: אני חושב שראוי קודם כל לשמוע את הערות אנשי המשרדים.

אלי אפללו: הזמנו אותם כדי לשמוע אותם, נקבע סיכום בלי לשמוע אותם?

אלי אפללו: בואו נתקדם.

ראובן ריבלין: חסרה לי חוליה אחת בשביל להתקדם: האם יש גורם מתאם בין האוצר לבין התמ"ת או שמשרד התמ"ת עומד בישיבות - -

נאדיה חילו: אפשר לשאול – בין כל הגורמים?

אורית נוקד: האם נמצא כאן נציג ממשרד הרווחה?

טמיר כהן: הוזמן ולא בא.

משה שגיא: משרד החינוך תוקצב בתקציב שנוגע ליישום - - .

משה שגיא: במסגרת אותו תקציב – היישובים במגזר עדיין - - 5 מיליון שקל לכל הפעילויות שרשומות בתוכנית הממשלה.

משה שגיא: אני חייב לציין שהמשרד תקצב נושאים נוספים מעבר לכך, לאותם יישובים בחיפה והצפון, כולל המגזר הערבי, ולכן- התקציב בפועל שתוקצב זה מעבר להחלטת הממשלה.

משה שגיא: ה – 155 מיליון שקל יש בתוכו פעילויות לפי רשויות, בכל נושא ונושא - -

ראובן ריבלין: זה מהתוכנית לחיזוק הצפון בלבד.

משה שגיא: כן.

משה שגיא: זה- 155 מתייחס רק ל - -

ראובן ריבלין: לא מתערבב בתוך התקציב הרגיל.

משה שגיא: זה לאותם נושאים שמופיעים בהחלטות הממשלה, סעיף – סעיף, יש את הביטוי התקציבי שלו לגבי כל יישוב ויישוב לגבי - -

ראובן ריבלין: תאר לנו איך אתה מבצע את זה.

משה שגיא: כל בתי הספר היסודיים – כל כיתות א'-ב' בכל חיפה והצפון, כולל המגזר הלא יהודי - -

אלי אפללו: זאת אומרת – בוצע מתוך התקציב של 171 – 155.

אלי אפללו: כך אני מבין.

משה שגיא: תקציב 2007 שעומד לכל חיפה והצפון הוא 200 מיליון לכל היישובים, כולל המגזר היהודי.

משה שגיא: מה שבוצע זה 155 מיליון שזה יותר מ - - על פי החלטת הממשלה.

ראובן ריבלין: כמה בוצע?

משה שגיא: אני מדבר פה על ביצוע.

משה שגיא: התקציב קיים ובוצע – לגבי בינוי.

אלי אפללו: אנחנו מנהלים את הישיבה- אם ביקשנו לבקש פירוט של כל משרדי הממשלה, נקבל את זה אחרי הסיכום של הדברים.

אלי אפללו: המשרד הבא –מי נמצא?

אלי אפללו: משרד התשתיות.

משה שגיא: אני מהמנהל לפיתוח תשתיות.

משה שגיא: ב- 4 בפברואר, 2007 קיבלה הממשלה החלטה להקצות 400 מיליון שקל למגזר הלא יהודי לנושא פיתוח אזור הצפון.

משה שגיא: 50% בהלוואה ו-50% במענק.

משה שגיא: התוכנית הזו היא המשך למספר החלטות קודמות -אחת שהתקבלה בשנת 2000, ואחת שהתקבלה ב- 2004.

משה שגיא: עד סוף 2006 הוקצו 800 מיליון שקל לנושא פיתוח תשתיות הביוב במגזר, וההחלטה הזו אמורה להשלים את התוכניות.

משה שגיא: סיימנו את התוכנית ב- 2006 במקום ב- 2008, ולכן ב- 2007 באה תוכנית נוספת בהיקף של 400 מיליון שקל – 50% במענק, ו-50% בהלוואה.

ראובן ריבלין: ההלוואה היא בערבות הממשלה – אז זה תקציב.

משה שגיא: כן, זה תקציב.

משה שגיא: ההחלטה הזו מותנית בכך שהרשויות תתאגדנה, ברוח החוק שנחקק ב- 2001 – רשויות שיתאגדו - - בהיקף של 170 אלף נפש – שיעור המענק יגדל ל-60%.

משה שגיא: אנחנו קיבלנו את התקציב, הוא הועבר אלינו.

משה שגיא: המנה הראשונה זה תוכנית ל- 5 שנים.

משה שגיא: מדובר על 80 מיליון שקל לשנה.

ראובן ריבלין: זה רק למגזר הערבי.

משה שגיא: כן.

משה שגיא: התקציב הועבר אלינו והפרויקטים מאושרים על פי קצב ההגשה של הרשויות.

משה שגיא: עד היום אני יכול לומר שכ – 23 מיליון שקל הועברו - -

ראובן ריבלין: אם הרשויות יגישו לכם יותר - - ?

משה שגיא: זה תלוי רק ברשויות בקצב העמידה בפרויקט להקמת התאגידים ובהגשת התוכניות.

ראובן ריבלין: מי מלווה את הרשויות?

משה שגיא: משרד הפנים ממונה על התאגידים – מוציא מכרז לליווי של הרשויות.

משה שגיא: 60% במימון של המדינה, 10% במימון הרשויות וכל הנושא של הקמת תאגידי מים וביוב.

אלי אפללו: אני מודה.

אלי אפללו: היות ואנחנו קצרי זמן וכבר באיחור לדיון הבא - אני רוצה לשמוע בקצרה שני משרדים נוספים שנמצאים כאן ולסכם את הדברים.

מוטי נחום: משרד החקלאות קיבל תקציב שחולק, לנושא של תשתיות – 24 מיליון שקל, ו- 74 מיליון שקל לגורמי ייצור.

מוטי נחום: מתוך ה- 24 מיליון שקל הוקצו כ- 30% למגזר הערבי.

מוטי נחום: עד היום אושרו למחוז העמקים 2,8 מיליון שקל ולמחוז הצפון – 1.4 מיליון שקל, זה – לנושא של תשתיות.

מוטי נחום: יש עוד כ- 3.8 מיליון תוכניות בהכנה.

מוטי נחום: בעצם זה אומר - - חקלאיות.

מוטי נחום: בנושא של גורמי ייצור הביצוע הוא קצת יותר נמוך, אנחנו מדברים על 1,4 מיליון שקל מענקים שאושרו לגורמי ייצור.

מוטי נחום: אחד החסמים זה הצורך של החקלאי להביא את ה- ,matching את המימון שלו.

ראובן ריבלין: למה הביצוע כל כך איטי?

ראובן ריבלין: איפה זה תקוע?

ג’עפר פרח: רוב הדברים תקועים במנהל התכנון.

ג’עפר פרח: רוב היישובים הערבים עוד לא סיימו את התוכניות.

ג’עפר פרח: אין תקציב לפיתוח ותכנון - -תוכניות שכבר שמו בהן 70% מהתקציב - - ופשוט אין את ה- 30% אז הם תקועים.

מוטי נחום: המשרד מקדם פרויקט של הוצאת עדרים ממרכזי הכפרים הערביים בצפון.

מוטי נחום: כרגע אותרו 3 יישובי פיילוט - -

קריאה: זה לא כרגע, זה מ- 96.

מוטי נחום: כרגע אותרו שלושה יישובי פיילוט – טמרה, גוש חלב, בשמת- טבעון.

מוטי נחום: ביישובים האלה המשרד, במסגרת תוכנית הצפון יכין תוכנית מתאר ותוכנית מפורטת במימון מלא של המשרד, על תקציב ייעודי שקיבלנו ממשרד ראש הממשלה לנושא התכנון במסגרת התוכנית של הוצאת הלולים קיבלנו גם תקציב לתכנון 3 יישובי פיילוט.

מוטי נחום: כמו כן יינתנו 80% מענק לתשתיות ו- 60% מענק להקמת הדירים.

מוטי נחום: יש עוד, אבל - -

אלון זיסק: אני מהמשרד להגנת הסביבה, שלפי הדו"ח שקיים בידכם – לא תוקצב .

אלון זיסק: שני דברים עיקריים – אל"ף, נצטרף למה שאמר נציג משרד התשתיות – מנהלת הביוב.

אלון זיסק: הנושא הוא נושא קריטי, כל הטיפול והצורך המאד דחוף להכניס את כל הנושא של התאגידים, כי התשתיות שם קורסות, ראה מקרה כרמיאל,שכרגע כל עודפי הקולחין זורמים לנחל, ראה מקרה טמרה – שאנחנו מקווים שיתחיל להתחבר לעכו.

אלון זיסק: הדבר השני הוא כל נושא השיקום – גם נמצאו תקציבים בתוך המשרד, לנושא של שיקום נחלים.

אלון זיסק: אנחנו מוכנים ברמה של תוכניות מאושרות, ועדות שיפוט, קולות קוראים, חלק מהכספים, כספים קטנים – אני מדבר על מיליונים בודדים, היגיעו לפני כשבועיים מהאוצר ועדיין הם חייבים להגיע לסעיפים הייעודיים של המשרד, על מנת שהוא יוכל להוציא אותם.

אלון זיסק: הם נמצאים בתקציב של עתודה.

אלון זיסק: אני לא יכול לנגוע בהם ברמה המנהלית.

אלון זיסק: אני חייב שזה יעבור לתקציבים של תוך המשרד על מנת שאוכל להשתמש בהם.

סימונה טסטה: במשרד הבינוי והשיכון התקציבים מאד פשוטים ומסודרים.

סימונה טסטה: סך התקציבים שנועדו לחיזוק הצפון הם 140 מיליון, גם למגזר היהודי וגם למגזרי המיעוטים.

סימונה טסטה: למגזרי המיעוטים קיבלנו תקציב של 52 מיליון שקלים שהוא תלת שנתי – 2006, 2007 ו- 2008, פלוס תוספת תקציב מיועדת ממשרד האוצר.

סימונה טסטה: כשאני אומרת שקיבלנו את כל התקציבים של 2006 ושל 2007 – בוצעו כל התקציבים של 2006.

סימונה טסטה: מה זה אומר "בוצעו"?

סימונה טסטה: – כל הרשויות בלי יוצא מן הכלל קיבלו הרשאות.

סימונה טסטה: העבודות מיועדות לפיתוח תשתיות ביישובים.

סימונה טסטה: כל הרשויות קיבלו הזמנות, התחייבות חשב לביצוע העבודות.

סימונה טסטה: אני חייבת לומר שהביצוע על ידי הרשויות קצת איטי.

ראובן ריבלין: אתם מלווים אותם?

סימונה טסטה: כן, מהמחוזות מלווים אותם, בהחלט.

סימונה טסטה: הביצוע קצת איטי כי רוב התקציב היגיע בסוף שנת 2006 - -

ראובן ריבלין: חוץ מ - - אין לכם קשר למשרד הפנים – התקציב הוא ישירות לרשויות מכם.

קריאות: - - -

אלי אפללו: אנחנו רוצים לסכם את הדיון עצמו.

אלי אפללו: אני קורא את הסיכום: ועדת הכספים רואה בחומרה את העובדה שאגף התיאום והבקרה במשרד ראש הממשלה לא באו לדיון למרות שהוזמנו.

אלי אפללו: העובדה שהאגף הזה לא היגיע ומשרדים אחרים לא היגיעו - אנחנו נקבע דיון נוסף שיהיה תוך חודש, שנוכל להמשיך ולבקר אחרי מה שנעשה.

אלי אפללו: נבקש מהאוצר ומשרדים אחרים לקבל במפורט כל מה שנעשה, לא רק במילים, אלא במפורט, כדי שנוכל - -

ראובן ריבלין: כל מה שנעשה במסגרת תוכנית חיזוק הצפון .

אלי אפללו: כדי שנוכל לראות מה כן נעשה, מה לא נעשה, מה תוקצב ומה לא.

אלי אפללו: אז נקבע מהיום פרק זמן של חודש ימים כדי שנוכל להמשיך לעקוב אחרי העניין.

אלי אפללו: תודה, הישיבה נעולה.